మన ప్రజల్లో నిజాయితీ ఉంది..
-పన్ను పరిధిని పదికోట్ల మందికి విస్తరించండి
- చెల్లింపుదారుల్లో విశ్వాసాన్ని నింపండి
- ఐటీ శాఖ అధికారుల సమావేశంలో ప్రధాని
న్యూీఢిల్లీ: పన్ను చెల్లింపుదారుల్లో విశ్వాసం నింపేలా ఆదాయపు పన్ను (ఐటీ) శాఖ అధికారులు చర్యలు తీసుకోవాలని ప్రధాన మంత్రి నరేంద్ర మోడీ సూచించారు. దీనికి తోడు ఇప్పుడున్న ఆదాయపు పన్ను చెల్లింపుదారుల సంఖ్యను ప్రస్తుతమున్న 5.43 కోట్ల స్థాయి నుంచి 10 కోట్ల స్థాయికి చేర్చేందుకు కృషి చేయాలని ఆయన కోరారు. ఇక్కడ 'రజస్వ జ్ఞాన సంగమ్‌' పేరిట ఇక్కడ ఏర్పాటు చేసిన పన్ను వసూళ్ల శాఖ అధికారుల రెండు రోజల సమావేశంలో ప్రధాని పాల్గొని ప్రసంగించారు. పన్ను చెల్లింపుదారుల విశ్వాసాన్ని పొందేందుకు గాను వారి పట్ల అధికారులు నమ్రత బుద్ధితో వ్యవహరించాలని కోరారు. ఇది దేశంలో పన్ను పరిధిని పది కోట్ల మందికి విస్తరిచేందుకు దోహదం చేస్తుందని వివరించారు. మేటి పన్ను వసూళ్ల నిర్వహణకు గాను ఆదాయం, జవాబుదారీతనం, నిజాయితీ, సమాచారం, డిజిటైజేషన్‌ అనే అయిదు మూల స్తంభాలను ఆధారం చేసుకొని ముందుకు సాగాలని ఆయన అధికారులకు మార్గనిర్దేశనం చేశారు. ఇవి దేశంలోని ప్రజలకు సమర్థమంతమైన పరిపాలనను అందించేందుకు దోహదం చేస్తాయని అన్నారు. పన్ను పరిధిని దాదాపు రెట్టింపు చేసేందుకు గాను అధికారులకు ప్రధాని ఎలాంటి కాలపరిమితిని విధించలేదని తెలిపారు. మన దేశ ప్రజలు నిజాయితీలేని వారు కారని మోడీ అన్నారు. పన్ను వసూళ్లలో సరళీకరణ విధానాలను తీసుకురావడం ద్వారా వారు స్వచ్ఛందంగా పన్ను చెల్లింపు వైపునకు దృష్టి పెట్టేలా చేయవచ్చని అభిప్రాయపడ్డారు. ఇందుకు కేంద్రం ప్రవేశపెట్టిన 'గివిట్‌అప్‌' పథకానికి స్పందించి దాదాపు కోటి మంది స్వచ్ఛందంగా ఎల్‌పీజీ సిలండర్లను ప్రభుత్వానికి తిరిగి ఇచ్చేసిన విషయాన్ని ఆయన గుర్తు చేశారు. దేశ ప్రజలు గొప్ప అశయాలతో ముందుకు సాగుతున్నారన్న ప్రధాని వాటిని నిజం చేసేందుకు స్వచ్ఛందంగా సాయమందించేందుకు వారు ఎప్పుడు ముందుంటారని అన్నారు. ప్రధాని సూచించి మార్గం భవిష్యత్తులో ఆదాయపు పన్ను శాఖ అధికారులకు దిశానిర్దేశకంగా పనిచేస్తాయని ఆర్థిక శాఖ సహాయ మంత్రి జయంత్‌ సిన్హా తెలిపారు. ఈ సమావేశంలో ఆర్థిక మంత్రి అరుణ్‌ జైట్లీ, ఆర్థిక శాఖ ఉన్నతాధికారులు పాల్గొంటున్నారు.
మీ స్నేహితులకు రికమెండ్ చెయ్యండి